JY LEES NOU 'Boer soek 'n vrou': Moet hulle nou maar die skapie vashou?
Daar was groot opgewondenheid onder die deelnemers van kykNET se maatsoekreeks, 'Boer soek 'n vrou', toe elke boer se drie gekose dames in vanaand se episode by hulle op die plaas kom kuier het. Maar die meisies moes eers meer uitvind wat op die plaas gebeur en waaroor die boerdery gaan.
Ná 'n besige dag in die son en stof, word daar op elke plaas gebraai, 'n glasie wyn geskink en gekuier, terwyl die boere 'n moontlike pasmaat probeer identifiseer.
Boer Albert se kuiergaste, Mariska, Trudie en Marlia, daag by sy plaas op. Foto: Verskaf
Boer Richann van Vredefort het die meisies verras met 'n sagte speelgoed-skapie as geskenk op elkeen se bed.
"Moet hulle nou maar die skapie vashou as hulle nie vir jou kan vashou nie?" wou die aanbieder, Marciel Hopkins, tong-in-die-kies by hom weet. Natuurlik het hy vir haar ook 'n skapie gegee wat sy dadelik "Buksie" gedoop het.
Sy was ook verbaas toe sy sien dat daar sommer drie yskaste en vier vrieskaste in Boer Kobus se kombuis staan. Natuurlik vol proviand, want dit lyk of dié boer van Randfontein beplan om lekker te kuier gedurende die week.
Toe die meisies op sy plaas aankom, wou Michellé by hom weet of hulle hom darem nou 'n hallo-drukkie mag gee. Marciel het dadelik gekeer en gesê: "Nee, maar jy mag 'n elmbogie vryf!"
Die dames wat vir Boer Kobus gaan kuier het, moes dadelik saam na die kraal om die beeste te help uitkeer. Foto: Verskaf
Boer Albert van Clanwilliam is hierdie seisoen se bondel energie, en Marciel het hardop gewonder of hy darem lank genoeg sal kan stilsit om almal beter te leer ken.
Een van sy meisies, Trudie, het sommer voor hul aankoms al verklap dat sy baie opgewonde is om "daai baie oulike, aantreklike outjie weer te sien, want sy persoonlikheid is regtig flambojant".
Boer Albert het sy vroue-gaste geleer hoe om te ploeg. Marlia het egter die rem van die trekker te laat getrap en deur 'n heining gery. Foto: Verskaf
Boer Déan van Nelspuit is weer die deelnemer met die skerp sin vir humor, maar ook met 'n effe sarkastiese aanslag. Toe hulle die aand om die braaivleisvuur staan, wou Megan by hom weet hoekom hy so stil is.
"Ek is altyd stil; ek is maar besig met my eie dinge," het hy droogweg geantwoord.
In Nelspruit het Boer Déan die meisies gaan wys hoe lyk sy klein Macadamia-plantjies. Foto: Verskaf
Boer Niel, die forsgeboude man van Grabouw, het sý gaste weer geleer hoe om tussen vier soorte appel-kultivars te onderskei. Sheri het gebieg dat hoewel sy nog altyd van ouens met ligte hare hou, sy hom baie aantreklik vind.
Hentie se advies
Dit is baie lekker as daar soveel mense op een slag by jou aanklop, sê Hentie Kruger wat in seisoen 12 liefde gevind het by Hantie Fourie.
"Maar ja, dit is senutergend ook, want 'n mens weet nie wat om te verwag nie."
Deesdae woon Hentie in Pretoria waar hy organiese rooibostee in die noorde van die land bemark. Sy raad aan die boere wat nou 'n keuse moet maak tussen die drie dames wat op die plaas kuier, is om net hulself te wees.
"Daar is baie moeilike besluite wat gemaak moet word waarvoor jy nie veel kans kry nie. Wees daarom oopkop en geniet dit net."
A post shared by kykNET (@kyknettv)
• 'Boer soek 'n Vrou' word op Donderdae om 20:00 op kykNET (kanaal 144) uitgesaai.
Meer oor: boer niel| boer albert| boer kobus| boer déan| boer richann| suid-afrika| boer soek 'n vrou 13